Smith het gesê die komitee het bewus geword van ’n Afrikaanse SMS van “vreesaanjaers” wat die ronde doen.
In die SMS word glo beweer “dat die bestuur van ’n landbou-unie in Muldersdrift by ’n onlangse vergadering vir mense vertel het dat die bedoeling met die hersiening van die Grondwet is om alles te onteien wat hulle besit”.
“Dit het voertuie, wapens, geld in bankrekeninge en natuurlik jou aftreegeld ingesluit. Die SMS vergelyk ook die huidige proses met die Zimbabwiese situasie waar hulle beweer burgers ’n kort tyd gegun is om hul grond te ontruim,” het Smith gesê terwyl hy Suid-Afrikaners teen sulke “fopnuus” gewaarsku het.
Volgens Smith het die komitee Donderdag by die parlement vergader om sy program vir die proses van openbare deelname te aanvaar.
Ons wil nie enige persoon se persoonlike items soos voertuie of geld vat nie. Dit is nie die doel van hierdie proses nie.
Lewis Nzimande, medevoorsitter van die komitee, het ook ’n beroep op alle Suid-Afrikaners gedoen om hulle daarvan te weerhou om afbreuk aan die komitee se werk te probeer doen. Hy het gesê as die betrokke SMS inderdaad van die bestuur van ’n landbou-unie kom, “dan is ons uiters bekommerd oor die boodskap wat dele van die landbousektor uitstuur”.